am noegschta tag, geschter, simmer am halbi 4i ufgstanda und mitma duetscha paaerli und am fueahrer Ivan ufbrocha zum da Volcán Maderas bestiega! ohni fueahrer doerf ma nit uffa... uf am weg zum  fuass vom vulkan hani am morga am 6i au no gseh wias as rind usgno haend an da stross, gedaerm etc., lecker so frueah am morga... vollbepackt mit essa und 3 liter wasser simmer loszoga, zum schwerschta ufstieg vo minem leba, wenn i das gwuesst haetti!! ;-) miar sind 5 stund ufwaerts, zum teil isch recht steil gsi aber z'mueahsamschta sind dia viela stei, d´wurzla und vor allem da schlamm gsi. as haet in dr nacht vorher natuerlich no gregnet... aber im obera teil vom vulkan seg schiens immer schlammig. da vulkan  Maderas isch knapp 1400 m hoch, eigentlich nit soooo hoch, aber aeba da weg... am mueahsamschta isch aber gsi dass i kei kondition meh ka han noch 5 monat ohni regelmaessigem sport, aber wenigschtens hani amol oepis geg mini 1,2 kilo meh uf da rippa gmacht ;-)) ds´heissfueachta klima haet dia wanderig au nit grad eifacher gmacht und miar haend in ueserem leba no nia aso gschwitzt, pflutschnass simmer gsi, ds t-shirt haet ma koenna uswringa! drum simmer au froh gsi haemer glich so viel wasser mitgno...  wenigschtens haend mi d´moskitos in ruah loh. zoberscht doba im krater haets an see und miar haend super wetter ka und so hani as paar guati foetali koenna macha. doet haemer denn endlich picknicka koenna. miar haend an super fueahrer ka, er haet ueber fascht jeda baum und jedi pflanza oepis gwuesst, und gega alli schmerza und krankheita (und au zum raucha) gits irgendas kruettli ;-)